Ontkenners kan ’n ramp veroorsaakFoto: Greenmedinfo.com ’n Nuwe studie het ’n vorige studie bevestig dat inenting teen masels nié outisme kan veroorsaak nie. Vir die nuwe studie is ’n halfmiljoen kinders vir meer as ’n dekade lank dopgehou, maar geen abnormale toename in outisme is gevind nie. Daar is die afgelope twintig jaar ’n skerp toename in gevalle van outisme, maar die studie het bevind dat daar onder die groep wat die inentings ontvang het, geen toename bo die normale toename is nie. Die studie val saam met ’n toename wêreldwyd, maar veral van maselsgevalle in die VSA, nadat in 2000 reeds verklaar is dat masels uitgeroei is. In Januarie en Februarie vanjaar was daar reeds 206 gevalle in die VSA, meer as dubbel so veel as wat in 2007 voorgekom het. Groot vrese bestaan dat masels en ander siektes nou ’n epidemiese omvang kan aanneem. ’n Groot probleem is dat baie ouers eenvoudig verseg om te glo dat die inenting nie outisme sal veroorsaak nie, en weier dat hul kinders ingeënt word. Hulle sal selfs vir gesondheidsamptenare lieg, ook in Kalifornië waar streng wetgewing bestaan. Andrew Wakefield, die persoon wat verantwoordelik was dat die gerug oor outisme ontstaan het, is dadelik in ’n omvattende ondersoek verkeerd bewys. Die ondersoek is pas selfs nóg meer omvattend gedoen, en die vorige bevindings is herhaal. Die Amerikaners is onder wetenskaplikes berug oor hul vatbaarheid vir samesweringsteorieë en as ontkenners. Dit is mense wat gewoon nie vatbaar is vir bewese feite nie, en verkies om wilde stories absoluut vas te glo, ’n verskynsel wat as conspiracy de jour bekend staan. So het die meeste Amerikaners eers enkele jare gelede oortuig geraak dat aardverwarming wel plaasvind en dat die mens ’n aandeel daarin het. In die jaar 2010 het ’n opname getoon dat 49% van die inwoners van New York nog geglo het die aanval op die Wêreldhandelsentrum in 2001 was deel van ’n sameswering van die Amerikaanse regering. Nog ’n gewilde samesweringsteorie is dat wetenskaplikes reeds ’n kuur vir kanker ontdek het, maar dat farmaseutiese maatskappye saamspan om dit geheim te hou sodat hulle hul eie medikasie kan verkoop. Baie van die dinge wat ontkenners en samesweerders glo, is eintlik onskadelik, soos die standpunt dat dit onwaar is dat die VSA al mense op die maan laat land en loop het. Ander standpunte dryf wetenskaplikes die mure uit, sodat optogte al wêreldwyd gehou is. Die mate waartoe die een groep eenvoudig nie vatbaar is vir die stellings van die ander nie, lei dikwels tot die vreeslikste vitrioel, soos in leserskommentare onder aan berigte. Die ooglopendste leek sal met absolute oortuiging die grootste kenners oor ’n onderwerp as gek probeer uitmaak. Die vitrioel vloei dikwels sterk. Die internet speel ’n groot rol daarin dat van hierdie teorieë vasskopplek kry. Google kan maklik ingespan word om te lees van die beweerde myn en basis van buiteruimtelike wesens op die agterkant van die maan. Redakteurs wat nie lus het vir die smerigheid nie, kan in die proses om dit te voorkom, lesers eintlik van waardevolle en noodsaaklike inligting – en selfs hul lewens – beroof.